Bokke klop Poemas, maar daar bly kommerJavier Ortego Desio en Matίas Moroni is vasbeslote dat Malcolm Marx nie verder sal vorder nie, en Willie le Roux is byderhand om te help. (Foto: GB Jordaan) Dit was een van daardie vertonings waaroor ʼn mens nie te lank opgewonde sal wees en te lank oor gaan gesels nie. Ja, die Springbokke het die Argentynse Poemas Saterdag op Kingspark in Durban met 34-21 in die Rugbykampioenskap geklop, maar daar is nog te veel skaafplekke. Ja, die Bokke het ses drieë teenoor drie gedruk en ja, daar was ʼn hele paar opflikkerings, maar is dit genoeg om die All Blacks en Wallabies te troef, of selfs om aanstaande week in Mendoza die sege te herhaal? Kom ons kyk na die statistieke wat gekrap het. Die Bokke het 17 duikslae gemis, hulle het ʼn paar lynstane afgestaan, hulle het ʼn paar hanteerfoute begaan, en die samespel was ook nie na wense nie. Die proefneming met die jong Damian Willemse op losskakel laat in die tweede helfte met Handré Pollard op binnesenter sal die afrigter, Rassie Erasmus, ook laat wakker lê. Só ook Pollard se skopwerk pale toe. Maar dan die pluspunte. Ai, dit was lekker om die linkervleuel Aphiwe Dyantyi te sien kook. Hy is ʼn bondel energie, gaan nie met die bal dood nie, en rond baie goed af. Só ook Makazole Mapimpi, al het hy twee drieë gedruk wat hulle in rugbyterme sê my ouma kon ook gedruk het. Handré Pollard sê Matίas Moroni die stryd aan. (Foto: GB Jordaan) Dan het Willie le Roux ook voortgebou op sy goeie vertonings, en Faf de Klerk het nie sy gelyke as skrumskakel nie. Eben Etzebeth is steeds die yster voorlangs, Pieter-Steph du Toit was oral en die losvoorspelerkombinasie het ook redelik gekliek. Die Bokke het goed geskrum en die bank het goeie impak gemaak. Die pad vorentoe? Eintlik kla ʼn mens met die witbrood onder die arm, hoewel alles nog nie klopdisselboom is nie. Suid-Afrika 34 (10) – Drieë: Luykhanyo Am, Aphiwe Dyantyi (2), Makazole Mapimpi (2), Faf de Klerk. Doelskoppe: Handré Pollard (3). Argentinië 21(14) – Drieë: Nicholas Sanchez, Matίas Moroni, Pablo Matera. Doeskskoppe: Pablo Sanchez (3).